ตลท. หนุน ธปท. ห้ามแบงก์พาณิชย์จ่ายเงินปันผล
ตลาดหลักทรัพย์ฯ หนุน ธปท. ห้ามธนาคารพาณิชย์จ่ายปันผล สร้างความแข็งแกร่งระยะยาว
21 มิ.ย. 2563

ตลาดหลักทรัพย์แห่งประเทศไทย (ตลท.) เปิดเผยว่า ตามที่ธนาคารแห่งประเทศไทย (ธปท.) ขอให้ธนาคารพาณิชย์งดจ่าย “เงินปันผลระหว่างกาล” และ “งดซื้อหุ้นคืน” ซึ่งเป็นมาตรการเพื่อให้ธนาคารพาณิชย์รักษาระดับเงินกองทุนให้เข้มแข็งต่อเนื่องจนกว่าจะจัดทำแผนบริหารจัดการเงินกองทุนใหม่ได้ชัดเจนขึ้น ถือเป็นการส่งเสริมให้สถาบันการเงินไทยมีความเข้มแข็ง และเป็นเรื่องที่ดีสำหรับผู้ถือหุ้นระยะยาวของธนาคารพาณิชย์ เนื่องจากการที่ธนาคารพาณิชย์มีเงินกองทุนที่เพียงพอ จะทำให้มีสภาพคล่องเพียงพอในการดำเนินงานหลังสถานการณ์เข้าสู่ภาวะปกติและเศรษฐกิจเดินหน้าเข้าสู่ช่วงฟื้นฟูอย่างเต็มที่ อีกทั้งเป็นการสร้างภูมิคุ้มกันแก่ระบบธนาคารให้มีความพร้อมรองรับความเสี่ยงที่อาจเกิดขึ้นในอนาคต ส่งผลให้เกิดความเชื่อมั่นต่อระบบการเงินของประเทศ ช่วยสร้างความแข็งแกร่งให้ตลาดทุนไทย และเศรษฐกิจโดยรวม
ขอให้ผู้ลงทุนพิจารณาลงทุนระยะยาวจากปัจจัยพื้นฐาน ศึกษาข้อมูลและติดตามข่าวสารอย่างใกล้ชิด ซึ่งจากมาตรการต่าง ๆ ที่ออกมาในช่วงสถานการณ์ที่ไม่ปกติ จะเห็นได้ว่าหน่วยงานทั้งภาคตลาดเงินตลาดทุนได้ให้ความสำคัญกับการรักษาเสถียรภาพของระบบ เพื่อลดผลกระทบที่จะเกิดขึ้นต่อเศรษฐกิจไทย ทั้งผู้ลงทุน ผู้ประกอบการ และประชาชน